Nicolai Larsen, der er målmand på AaB's fodboldhold, måtte søndag kigge med fra sidelinjen, da holdkammeraterne slog OB 2-1. Allerede under opvarmningen fik han en knæskade. - Det kom lige pludselig. Under opvarmningen gav det er riv i knæet, når jeg hoppede op for at gribe boldene, og så valgte jeg ikke at tage nogen chancer og ikke spille, siger Nicolai Larsen til TV2/Nord. Målmanden er mandag blevet scannet for at bedømme skaden. - Jeg har fået en MR-scanning, men jeg kender ikke resultatet, Jeg håber at få svar på den tirsdag eller onsdag. Men umiddelbart er jeg positiv. Jeg har ikke smerter, når jeg går eller løber, så det er jo positivt, at jeg kan lave de fleste bevægelser, uden at det gør ondt, siger Nicolai Larsen. Det var AaB's læge Søren Kaalund, der foretog scanningen af Nicolai Larsen. - Det var helt uventet, så derfor er det også rart allerede at få en scanning og et resultat ret hurtigt efter, så jeg kan få klarhed over, hvor alvorlig situationen er, siger AaB's målmand.
AaB's målmand Nicolai Larsens skadede knæ er mandag blevet scannet, men dommen kommer først om nogle dage.